遊朝陽巖遂登西亭二十韻
作者：柳宗元
朝代：唐

paragraphs: 謫棄殊隱淪，登陟非遠郊。
所懷緩伊鬱，詎欲肩夷巢。
高巖瞰清江，幽窟潛神蛟。
開曠延陽景，廻薄攢林梢。
西亭搆其巓，反字臨呀庨。
背瞻星辰興，下見雲雨交。
惜非吾鄉土，得以蔭菁茆。
羈貫去江介，世仕尚函崤。
故墅即灃川，數畝均肥磽。
臺館葺荒丘，池塘疏沈坳。
會有圭組戀，遂貽山林嘲。
薄軀信無庸，瑣屑劇斗筲。
囚居固其宜，厚羞久已包。
庭除植蓬艾，隟牖懸蠨蛸。
所賴山川客，扁舟枉長梢。
挹流敵清觴，掇野代嘉肴。
適道有高言，取樂非絃匏。
逍遙屏幽昧，淡薄辭喧呶。
晨雞不余欺，風雨聞嘐嘐。
再期永日閒，提挈移中庖。